જે ટીનેજર્સ પહેલેથી જ પોતાના સ્માઇલને નાપસંદ કરીને આવતા હોય છે તેમને અમે સર્જરીનો વિકલ્પ આપતા જ નથી એમ જણાવતાં ડૉ. રાજેશ શેટ્ટી કહે છે, ‘તેમને કાઉન્સેલિંગ કરીને ટીથ-ક્લીનિંગની ટ્રીટમેન્ટ આપી દઈએ છીએ. છેલ્લાં પંદર વર્ષથી હું આ પ્રોફેશનમાં છું અને લોકોની દાંત પ્રત્યેની માનસિકતામાં થયેલો ફેરફાર મેં અનુભવ્યો છે. પહેલાં લોકો દાંત કે પેઢાં પ્રત્યે બેદરકાર હતા અને આજે તેઓ દાંતની ટ્રીટમેન્ટને લાંબા સમયનું ઇન્વેસ્ટમેન્ટ ગણે છે. પહેલાં માત્ર અપર ક્લાસ અને સેલિબ્રિટીઓ સ્માઇલ પર ધ્યાન આપતાં હતાં અને આજે સામાન્ય લોકો પણ પોતાના સ્માઇલ પ્રત્યે જાગ્રત બની રહ્યા છે. દિવસમાં ૨૪ કલાક અને વર્ષના ૩૬૫ દિવસ દાંતને કામ કરવાનું હોય છે. તેઓ દાંત પર પૈસા ખર્ચી રહ્યા છે અને એમાં સૌથી મોટું યોગદાન આજના સોશ્યલ મીડિયાને આપી શકાય. પુરુષોમાં સ્માઇલને લઈને જાગૃતિ બહુ જ મોટી વાત છે. મહિલાઓની સંખ્યા સાથે સરખામણી ન થઈ શકે, પરંતુ પાંચ વર્ષ પહેલાં આવતા લોકોની સાથે જરૂર સરખામણી થઈ શકે. સ્માઇલ મેકઓવર કે સ્માઇલ ડિઝાઇનિંગ આધુનિક ટેક્નૉલૉજીની મદદથી એક જ દિવસમાં થઈ શકે છે. એનો ઓછામાં ઓછો ખર્ચ ૧૦ હજાર રૂપિયા અને વધુમાં વધુ લાખો રૂપિયાનો થઈ શકે છે.’